**Hitman: Agent 47** on vuonna 2015 ensi-iltansa saanut yhdysvaltalainen toimintatrilleri, jonka on ohjannut Aleksander Bach. Elokuva perustuu IO Interactive -pelitalon *Hitman*-pelisarjaan ja sen päähenkilöön Agentti 47:ään. Elokuvan pääosissa esiintyvät Rupert Friend, Hannah Ware ja Zachary Quinto. Elokuvan on käsikirjoittanut Michael Finchin lisäksi Skip Woods, joka tunnetaan myös Timothy Olyphantin tähdittämän vuoden 2007 *Hitman*-elokuvan käsikirjoittajana. Elokuvat eivät ole juonellisesti yhteydessä toisiinsa.

Juoni
-----

Tohtori Peter Litvenko johtaa salaista tutkimusohjelmaa, jossa luodaan täydellisiä salamurhaajia. Geneettisesti muunneltu "Agentti" on tavallista ihmistä vahvempi, nopeampi ja älykkäämpi eikä tunne pelkoa tai katumusta. Litvenko alkaa kuitenkin kokea tappokoneisiin keskittyvän tutkimuksen vaarallisena ja päättää paeta. Tohtori hylkää tyttärensä Katian ja katoaa. Mikään järjestö ei kykene jatkamaan tutkimustyötä ilman Litvenkoa. Syndicate International -yhtiön tavoitteena on löytää Litvenko ja jatkaa agenttiohjelmaa. International Contracts Agency (ICA) -monialayritykselle työskentelevä Agentti 47 hankaloittaa toimintaa tappamalla Syndicaten jäseniä.

Aikuiseksi varttunut Litvenkon tytär Katia asuu Berliinissä ja käyttää aikansa isänsä etsimiseen. Katiaa vaivaa jatkuva ahdistus ja yliherkkä selviytymisvaisto, jonka myötä hän näkee ja kuulee asioita tavallista ihmistä herkemmin. Hän kohtaa John Smith -nimisen miehen ja toivoo saavansa tältä tietoa isästään. Smith tarjoaa suojelua uhkaavaa Agentti 47:ää vastaan. Smith kertoo Katialle Litvenkon iän ja paljastaa yksityiskohtia muun muassa tämän terveydentilasta ja kielitaidoista. Informaation perusteella Katia tajuaa isänsä asuvan Singaporessa. 47 yllättää kaksikon ja ampuu Smithin. 

47 paljastaa Katialle, että tämä on todellisuudessa Agentti 90. Hän opettaa Katiaa käyttämään tämän selviytymisvaistoja hyödyksi taistelussa Syndicaten joukkoja vastaan. Agentit kohtaavat kuolleeksi luullun Smithin, joka on todellisuudessa varustettu vahvalla ihonalaisella panssarilla. Yhteenoton jälkeen 47 ja Katia pakenevat ja matkustavat Singaporeen. Litvenko, joka on huonossa kunnossa ja käyttää alituisesti inhalaattoria, pyytää Katialta anteeksi tämän hylkäämistä. Syndicaten sotilaat saapuvat paikalle ja kaappaavat Litvenkon. 

Litvenko joutuu kidutetuksi Syndicaten päämajassa kieltäytyessään yhteistyöstä yhtiön ja tämän johtajan Antoine LeClerqin kanssa. Kun Katia on hyökännyt päämajaan helikopterilla, 47 tunkeutuu rakennukseen palomieheksi naamioituneena ja kukistaa Smithin lähitaistelussa. LeClerq ottaa Litvenkon mukaansa helikopteriin ja yrittää paeta, mutta Litvenko tappaa sekä itsensä että LeClerqin 47:n antamalla kranaatilla, jonka tämä oli naamioinut inhalaattoriksi. 47 saa puhelun ICA:lta, jolloin Katia saa tietää, että 47:n tehtävänä on koko ajan ollut LeClerqin murhaaminen. Myös Katia on tappolistalla, mutta 47 ei kuitenkaan noudata käskyä. ICA lähettää 47:n ja Katian perään Agentti 48:n.

Näyttelijät
-----------

|  |  |  |
| --- | --- | --- |
|  Rupert Friend  | … |  Agentti 47
  |
|  Hannah Ware  | … |  Katia van Dees
  |
|  Zachary Quinto  | … |  John Smith
  |
|  Ciarán Hinds  | … |  Litvenko
  |
|  Thomas Kretschmann  | … |  Antoine LeClerq
  |
|  Angelababy  | … |  Diana
  |
|  Dan Bakkedahl  | … |  Sanders
  |
|  Emilio Rivera  | … |  Fabian
  |
|  Rolf Kanies  | … |  Dr. Delriego
  |
|  Jerry Hoffmann  | … |  Franco
  |

Tuotanto
--------

Elokuva julkistettiin 5. helmikuuta 2013. Päärooliin Agentti 47:ksi valittiin Paul Walker, mutta näyttelijä kuoli auto-onnettomuudessa ennen kuvausten alkua. Tammikuussa 2014 Walkerin korvaajaksi valittiin Rupert Friend. Berliiniin ja Singaporeen sijoittuvat kuvaukset alkoivat maaliskuussa 2014.

Vastaanotto
-----------

Elokuva on saanut yleisesti negatiivisen vastaanoton. Rotten Tomatoes -sivustolla elokuva on saanut keskimäärin 3,7 pistettä kymmenestä. Sivustolla *Hitman: Agent 47* koetaan edeltäjäänsä heikommaksi, ja elokuvan sanotaan olevan "ontto sekoitus laimeaa toimintaa ja tuotesijoittelua". Metacriticissä elokuvalle annettu arvosana on 28 pistettä sadasta.

IGN antoi elokuvalle arvosanan 6.0/10 ja totesi, että "*Hitman: Agent 47* on pelisarjan faneille varmasti liian tyypillinen toimintaelokuva ja tavallisesti katsojalle taas liian videopelimäinen." IrishFilmCritic tarjosi arvosanan 3.5/5 ja vertasi *Hitman: Agent 47*:n yliampuvaa ja yksinkertaisen hauskaa tyyliä Arnold Schwarzeneggerin, Sylvester Stallonen and Bruce Willisin toimintaelokuviin.

Lähteet
-------

1. ↑  Campbell, Evan: 20th Century Fox Pushes Hitman: Agent 47 Release Up a Week *ign.com*.  6.5.2015. ign.com. Viitattu 12.9.2015. (englanniksi)
2. ↑  Hitman: Agent 47 *bbfc.co.uk*. bbfc.co.uk. Viitattu 12.9.2015. (englanniksi)
3. ↑  Hitman: Agent 47 *boxofficemojo.com*. boxofficemojo.com. Viitattu 12.9.2015. (englanniksi)
4. ↑  Lang, Brent: Box Office: ‘Straight Outta Compton’ Will Dwarf ‘Hitman: Agent 47,’ ‘American Ultra’ *variety.com*.  19.8.2015. variety.com. Viitattu 12.9.2015. (englanniksi)
5. ↑  Hitman: Agent 47 *boxofficemojo.com*. boxofficemojo.com. Viitattu 8.6.2016. (englanniksi)
6. ↑  Fleming Jr, Mike: Fox Reloading ‘Hitman’ With Paul Walker As Bald Barcoded Assassin Agent 47 *deadline.com*.  5.2.2013. deadline.com. Viitattu 12.9.2015. (englanniksi)
7. ↑  Kit, Borys: Homeland' Actor Rupert Friend in Talks to Replace Paul Walker in 'Agent 47' *hollywoodreporter.com*.  9.1.2014. hollywoodreporter.com. Viitattu 12.9.2015. (englanniksi)
8. ↑  Billington, Alex: Zachary Quinto Also Joins the Cast of Fox's Hitman Sequel 'Agent 47' *firstshowing.net*.  31.1.2014. firstshowing.net. Viitattu 12.9.2015. (englanniksi)
9. ↑  Hitman: Agent 47 (2015) *rottentomatoes.com*. firstshowing.net. Viitattu 12.9.2015. (englanniksi)
10. ↑  Lasser, Josh: Hitman: Agent 47 Review *ign.com*.  19.8.2015. ign.com. Viitattu 12.9.2015. (englanniksi)
11. ↑  McDonald, James: Movie Review: "Hitman: Agent 47" Is Ridiculously Excessive Fun *irishfilmcritic.com*.  20.8.2015. irishfilmcritic.com. Viitattu 12.9.2015. (englanniksi)

Aiheesta muualla
----------------

* *Hitman: Agent 47* Internet Movie Databasessa. (englanniksi)
* *Hitman: Agent 47* Elonetissä.

*Hitman*-pelisarja

|  |  |
| --- | --- |
| Pelit | 
* Codename 47
* Silent Assassin
* Contracts
* Blood Money
* Absolution

 |
| Uusi sarja | 
* Hitman
* Hitman 2
* Hitman 3

 |
| Spin-offit | 
* Hitman GO
* Hitman: Sniper

 |
| Elokuvat | 
* Hitman
* Hitman: Agent 47

 |
| Hahmot | Agentti 47 |